Sinjuri, Ħbieb, Huwa pjaċir kbir għalija li nkunu fi Bled illum. Dan il-forum huwa avveniment ewlieni għad-dibattitu Ewropew. Nirringrazzjak, Prim Ministru, u grazzi wkoll lill-Presidenza Slovena, talli tajtuh aktar importanza din is-sena, ftit xhur wara t-tnedija tal-Konferenza dwar il-Futur tal-Ewropa, futur Ewropew li huwa inkonċepibbli mingħajr il-Balkani tal-Punent. U li magħhom ser norganizzaw summit fi żmien xahar. Huwa għalhekk li tant ninsab daqstant kuntent nara ħafna minn ħbiebna li huma mexxejja ta' dawk il-pajjiżi. Li nitkellmu dwar il-futur tal-Ewropa jista' jfisser nitkellmu dwar x'għandha tkun l-Unjoni Ewropea fil-futur mhux daqshekk 'il bogħod, l-għamla tagħha u r-relazzjonijiet tagħha maż-żona ġeografika Ewropea kollha. Jista' jfisser li nitkellmu dwar kif inhi organizzata u kif taħdem. Jista' jfisser ukoll li nikkontemplaw kif l-Unjoni tagħna għandha tinvolvi aktar liċ-ċittadini tagħna. Dawn huma l-mistoqsijiet wara l-Konferenza dwar il-Futur tal-Ewropa. Il-futur Ewropew li nixtieq niddiskuti huwa l-proġett tagħna ta' valuri u libertajiet, il-proġett tagħna ta' prosperità, u l-proġett tagħna ta' influwenza. L-integrazzjoni Ewropea bdiet bil-Komunità tal-Faħam u l-Azzar – proġett għall-prosperità ekonomika. Jean Monnet qal sa mill-bidu li l-Ewropa "mhux ser issir kollha f'daqqa, … [iżda] b'kisbiet konkreti li l-ewwel joħolqu solidarjetà de facto". Solidarjetà bejn pajjiżi ħielsa u demokratiċi li jħaddnu l-istess valuri. Dawn huma l-għeruq, iżda wkoll il-futur tal-Unjoni tagħna. U hekk kif l-Unjoni tagħna ħadet il-forma, saret ukoll proġett ta' influwenza. Is-suq uniku kbir tagħna għamilna l-akbar kummerċjant fid-dinja u, b'konsegwenza, l-akbar esportatur ta' standards — magħruf bħala l-"effett ta' Brussell". Iżda l-istandard li nxerrdu bl-akbar suċċess fost il-ġirien tagħna huwa d-demokrazija, il-valuri fundamentali, u l-istat tad-dritt. Huwa n-nifs tal-Unjoni Ewropea tagħna. Dan l-istandard ma nistgħux nimponuh — fih tifsira u huwa effettiv biss jekk jintgħażel liberament. Iżda rridu wkoll niddikjaraw bla tlaqliq li huwa kemm il-bieb li jwassal għall-Unjoni tagħna kif ukoll essenzjali biex din taħdem tajjeb. X'inhuma għalhekk il-passi konkreti li qed nieħdu biex immexxu l-Unjoni tagħna 'l quddiem? Mill-2019, bdejna nħabirku għall-prosperità bl-istrateġija tagħna għat-tranżizzjoni doppja klimatika u diġitali. Irridu nisfruttaw il-potenzjal ekonomiku sħiħ tal-ħarsien tal-pjaneta tagħna u l-opportunità ġdida u infinita tar-rivoluzzjoni diġitali. Iżda din l-istrateġija ma tqisx biss il-prosperità. Hija parti integrali mill-proġett tagħna, iffukata fuq id-dinjità u t-twettiq sħiħ tal-bniedem ibbażat fuq ir-rispett għal-libertajiet u d-diversità. L-għan tat-tranżizzjoni klimatika tagħna huwa mudell sostenibbli li jirrispetta l-pjaneta u l-ġens uman. Ser jillibera bidla fundamentali li għadna ma nistgħux nimmaġinawha sew. Id-dibattitu leġiżlattiv "Lesti għall-mira ta' 55%" ser ikun kontroversjali, iżda ser jiftaħ il-bieb għal din l-era l-ġdida. L-ambizzjoni diġitali tagħna timxi wkoll id f'id mal-enfasi tagħna fuq il-libertà, il-privatezza u d-drittijiet tal-bniedem. Ma rridux soċjetà tal-"Big Brother". Iċ-ċittadini tagħna jridu jkunu huma s-sidien tal-ħajja privata u tad-data privata tagħhom. Tajna bidu għall-istrateġija tagħna tat-traniżizzjoni doppja fl-2019, qabel il-pandemija tal-COVID. U l-COVID wassal biex r-rieda tagħna li nimplimentaw din l-istrateġija rduppjat. Illum il-ġurnata l-għanijiet klimatiċi u diġitali tagħna huma aktar rilevanti minn qatt qabel. M'għandniex bżonn nivvintaw strateġija oħra għall-irkupru għax diġà għandna waħda. U l-għan tagħna ta' mudell aktar sostenibbli u soċjetà li tieħu aktar ħsieb ta' dawk fil-bżonn huwa l-aħjar tweġiba għall-ħasda kbira tal-COVID. Il-pandemija laqtet il-ħwejjeġ li l-aktar ngħożżu: is-saħħa, il-familja, il-kumdità tal-għajxien tagħna. Iżda saħħet ukoll is-sinifikat u l-għan tal-Unjoni tagħna – id-dinjità tal-bniedem u s-solidarjetà. Il-mod kif weġibna għall-kriżi tal-COVID hija wkoll lezzjoni għall-futur. Ħadna l-iżbalji, iżda ksibna wkoll suċċess kbir. Irreaġixxejna ħafna aktar malajr milli fi kriżijiet li kellna qabel. Issospendejna l-Patt ta' Stabbiltà u taffejna r-regoli dwar l-għajnuna mill-Istat. Adottajna pakkett ta' miżuri finanzjarji preventivi enormi. U b'mod speċjali, qbilna dwar baġit pluriennali b'fond ta' rkupru massiċċ iffinanzjat minn self Ewropew komuni. U ejjew ma ninsewx, iddeċidejna li nafdaw fix-xjenza u r-riċerka u llum aħna l-produtturi u l-esportaturi ewlenin tat-tilqim fid-dinja. Bl-approċċ komuni tagħna, tajna aċċess ugwali lill-Istati Membri kollha u liċ-ċittadini kollha tagħna. 70% tal-popolazzjoni adulta tal-Unjoni Ewropea issa tlaqqmet. U bi 3 biljun euro, aħna l-kontributur ewlieni għall-Covax. Il-Covax ipprovda aktar minn 220 miljun doża fid-dinja, u l-Istati Membri tal-Unjoni Ewropea wiegħdu li jagħtu aktar minn 160 miljun doża fl-2021. Qed immexxu wkoll sforzi biex tinbena l-kapaċità tal-manifattura madwar id-dinja, pereżempju fl-Afrika. L-influwenza Ewropea ser tkun l-akbar sfida tagħna fis-snin li ġejjin – l-Afganistan huwa eżempju ċar ta' dan. Tista' l-Ewropa, bħala qawwa ekonomika u demokratika globali, tkun kuntenta b'sitwazzjoni fejn ma nistgħux niżguraw, mingħajr għajnuna, l-evakwazzjoni taċ-ċittadini tagħna u ta' nies li huma mhedda għax għenuna? Fil-fehma tiegħi, m'għandniex bżonn ġrajja ġeopolitika oħra bħal din biex nifhmu li l-Unjoni Ewropea trid tistinka għal awtonomija akbar fit-teħid tad-deċiżjonijiet u kapaċità akbar għall-azzjoni fid-dinja. L-Unjoni Ewropea trid tipproteġi ċ-ċittadini tagħha, tiddefendi l-interessi tagħha, u tippromwovi valuri u ordni internazzjonali bbażat fuq ir-regoli. U naturalment ma nistgħux ninjoraw l-iżviluppi strateġiċi fid-dinja. Għandna bżonn aktar awtonomija strateġika għax irridu nkunu aktar b'saħħitna u influwenti, irridu li jkollna impatt akbar u rridu nsaħħu l-alleanzi tagħna. Alleati b'saħħithom ifissru alleanzi b'saħħithom. Imma waqt li l-interdipendenza hija ħaġa tajba, id-dipendenza mhijiex. U l-ħidma fuq l-awtonomija strateġika Ewropea biex neżerċitaw influwenza akbar teħtieġ ħidma fi tliet oqsma. L-ewwel nett, insaħħu l-qawwa ekonomika tagħna. Biex nagħmlu dan, irridu nsaħħu s-Suq Uniku u nikkompletaw l-Unjoni Bankarja u l-Unjoni tas-Swieq Kapitali. Dawk is-suġġetti ser ikunu fuq l-aġenda tas-Summit tal-Euro li ser ikollna f'Diċembru. It-tieni, irridu nsaħħu l-viċinat tagħna. Dan ifisser li nagħtu prijorità lill-Balkani tal-Punent, is-Sħubija tal-Lvant, u alleanza b'saħħitha mal-Afrika. U l-konnettività għandha tkun pilastru tal-impenn tagħna. Il-konnettività mhijiex biss infrastruttura u networks – tħaddan firxa wiesgħa ta' inizjattivi u ta' politika li tqarreb lin-nies u s-soċjetajiet lejn xulxin. Irridu nsawru u nippromwovu l-"offerta" tagħna ta' konnettività lill-ġirien u lil sħab oħra li jaħsbuha bħalna. Għandha tkun marbuta fis-sod mal-valuri tagħna u bbażata fuq il-kapaċitajiet straordinarji tagħna – ir-riżorsi finanzjarji tagħna, ir-reputazzjoni u l-kredibbiltà tagħna, u naturalment is-setgħa regolatorja tagħna. Fl-aħħar nett, irridu nirriflettu, b'moħħ miftuħ u viżjoni ċara, fuq stadju ġdid fil-kapaċitajiet kollettivi ta' sigurtà u ta' difiża, speċjalment wara dak li seħħ bil-kriżi fl-Afganistan. L-Unjoni Ewropea tagħna hija proġett ta' valuri, prosperità u influwenza. U l-COVID mhux ser iżommna lura. Għall-kuntrarju, ser isaħħaħ id-determinazzjoni tagħna li nkunu innovattivi u nieħdu deċiżjonijiet kuraġġużi. Ippermettuli nagħlaq bi ħsieb tal-aħħar. L-Unjoni Ewropea tagħna mhix unjoni statika, imma hija dinamika. Hija ispirata minn idea akbar minnha stess. Bdejna b'sitt Stati Membri, u llum qegħdin 27. L-Unjoni Ewropea minn dejjem stagħniet minn dawk li xtaqu jissieħbu u eventwalment għamlu dan. Kull tkabbir tejjeb l-Unjoni, ġabna fejn qegħdin u għamilna dak li aħna llum – Unjoni ta' ideat, ta' solidarjetà, ta' innovazzjoni, ta' diversità. Nafu li l-Unjoni Ewropea hija importanti għall-Balkani tal-Punent. Iżda l-Balkani tal-Punent huma daqstant importanti għall-Unjoni Ewropea. Flimkien nistgħu noħolmu u nibnu l-futur Ewropew tagħna għal dinja aħjar. Nirringrazzjakom.